Document ID: /roh_data/filtered/fineweb-2-filterrobots_roh.jsonl.gz/60269

Gia l'emna passada avain nus tadlà, co che Durich Chiampell empruvava da declerar la derivanza dals nums en nossas valladas en sia descripziun geografica dal territori da la Republica da las Trais Lias, cumparida avant pauc temp. Cun quai ch'el era persvas che noss perdavants eran fugids dals Romans, metta el blers nums en connex cun lur anteriura patria en l'Italia Centrala. Zernez deriva per el da «Cernetum», Zuoz da «Tutium» ed Ilanz/Glion da «Antium» – tuttas trais citads en la regiun dal Lazio. E la Val Trupchun avess tenor el da renviar ad in monument da victoria. Ma i para che l'origin è in lieu per dismetter las cogas.